Veilige Google-soektog vir jou kinders | Maroela Media
Gebruik die soekenjin by Kiddle.co
As jy ooit bekommerd is waarop jou kinders gaan afkom as hulle party woorde in Google se soekenjin tik, is "Kiddle"-soekenjin spesifiek vir jou bedoel.
Kiddle word aangedryf deur Google se veiligesoek-opsie, maar dit behoort nie aan Google nie.
Die webwerf lyk egter baie bekend en herinner mens aan Google se gewone soekenjin. Daar is ook 'n oulike ruimtetema om kinders te vermaak, in plaas van 'n vervelige wit agtergrond.
Kiddle bied soekresultate wat per hand uitgesoek is deur redigeerders om seker te maak dat dit kindervriendelik is. Die eerste drie resultate is altyd deur die redakteurs goedgekeur as webwerwe wat veilig is vir kinders.
Só lyk die skerm wanneer jou kind iets ingetik het wat 'n onveilige resultaat of volwasse inhoud sou oplewer
Die volgende groepie uitslae sal webwerwe lys wat in eenvoudige taalgebruik geskryf is om seker te maak dat kinders dit maklik verstaan.
Kiddle waarborg dat jou kind veilig op sy soekenjin sal kan verkeer. Die soekgeskiedenis word ook elke 24 uur uitgevee en Kiddle samel geen persoonlike inligting in nie.
Indien jou kind 'n woord sou soek wat sensitiewe of volwasse inhoud sou oplewer in 'n gewone soekenjin, verskyn daar bloot 'n robot met die woorde: "Oops, try again!"
Selfs indien jou kind 'n soektog wou doen oor gewilde kunstenaars soos Justin Bieber of Lady Gaga, sal slegs die "veilige" resultate verskyn.
Lees meer oor Kiddle Safe Search
Gebruik Kiddle: Kiddle.co
*Let wel: Kiddle is spesifiek gefokus op Engels. Dit wil egter voorkom of Afrikaanse soekterme ook hierdeur gedek word, maar Maroela kan nie aanspreeklikheid aanvaar indien jou kind wel per ongeluk deur Kiddle op iets onsensitief of grafies afkom nie